Document ID: /roh_data/filtered/fineweb-2-filterrobots_roh.jsonl.gz/17513

Nino Niederreiter è gia in pitschen routinier en la NHL. En ils ultims diesch onns ha el giugà per trais differents clubs (New York Islanders, Minnesota Wild, Carolina Hurricanes). Durant quest temp ha el giugà var 600 gieus e sajettà 140 gols. Tants gols n'ha uschiglio betg in soli giugader svizzer sajettà en la NHL.
Carriera
Nino Niederreiter è naschì e creschì si a Cuira (08-09-1992). Sco giuven è el ì tar ils juniors dal HCD, nua ch'el ha giugà fin ch'el ha gì 16 onns. Suenter ha el gia fatg il pass en l'America dal Nord en la liga da juniors WHL tar ils Portland Winterhawks. Là ha Niederreiter fatg in svilup sco giugader e persuna.
Il 2010 è el vegnì fatg il draften en l'emprima runda sco numer 5 dals New York Islanders da la NHL. Igl è stà il cumenzament da sia carriera en la meglra liga da hockey dal mund.
Dapi radund in onn dat il giugader da Cuira tar ils Carolina Hurricanes. Suenter in fitg bun cumenzament, en la nova stagiun ha el fadia da chattar la furma. Oravant tut en l'offensiva n'è el betg tuttina effectiv sco l'onn passà. Pir 5 gols ha el sajettà per sia equipa.
Fidanza dal trenader
Malgrà ch'el ha mo sajettà 5 gols en 44 gieus da campiunadi giauda Nino Niederreiter gronda fidanza dals responsabels dals Carolina Hurricanes. Fin uss è il Grischun stà en acziun en mintga gieu da campiunadi. Savens ha el perfin dà en l'emprima lingia. Malgrà che la productivitad manca, mussa quai ch'el è fitg custaivel per sia equipa. Il giugader da 27 onns gioga, malgrà ch'el è attatgader, fitg ferm defensiv.
RTR actualitad 08:00